SL Uradni list Evropske unije C 249/31

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2007/C 249/14)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„JIHOČESKÁ ZLATÁ NIVA“

ES št.: CZ/PGI/005/0406/20.10.2004

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Úřad průmyslového vlastnictví Naslov: Antonína Čermáka 2a CZ-160 68 Praha 6-Bubeneč Tel.: (420) 220 383 111 Telefaks: (420) 224 324 718 E-naslov: posta@upv.cz

2. Skupina

Naziv: MADETA a.s. Naslov: Rudolfovská 246/83 CZ-370 50 České Budějovice Tel.: (420) 389 136 111 Telefaks: (420) 387 411 944 E-naslov: info@madeta.cz Mesto proizvodnje: MADETA a.s., závod Český Krumlov, Česká republika Tel.: (420) 380 779 111 Telefaks: (420) 380 711 485 Sestava: proizvajalci/predelovalci ( X ) drugo ( )

Ta vloga pomeni odstopanje od člena 5(1) Uredbe Sveta (ES) št. 510/2006, ker je v regiji le en proizvajalec. Zahteve iz člena 2 Uredbe Komisije (ES) št. 1898/2006 so izpolnjene.

3. Vrsta proizvoda:

Skupina: 1.3 – Siri.

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Naziv: „Jihočeská Zlatá Niva“

4.2 Opis: Osnovna surovina, ki se uporablja pri proizvodnji tega naravno pridelanega sira s plesnijo, je v mlekarni predelano kravje mleko. Sir se proizvaja izključno iz mleka z imenovanega območja.

Zunanji videz: Sir ima obliko kolobarja s premerom 180-200 mm in višino okoli 10 cm (približna teža je 2,8 kg); znaki obdelave z izpiranjem ali strganjem na skorji, modro zelena plesen, ki se prepleta v siru, in delno voskasti robovi površine sira niso znaki pomanjkljivosti. Površina sira je lahko kremne do svetlo rjavkaste barve.

Notranjost: Notranjost sira je kremno bele do maslene barve s pravilnim zelenim do modro zelenim marmornim vzorcem rasti plesni v siru in prepoznavnimi znaki vbodov.

Čvrstost sira: Mehkejši kot „Jihočeská Niva“ z vsebnostjo maščobe v suhi snovi 50 %, pastozen in enakomerno zorjen; prisotnost tuje plesni ni dovoljena.

Okus, aroma: Slan, pikanten, aromatičen, oster zaključek, značilnosti gojene žlahtne plesni Penicillium roqueforti.

Oblika, v kateri se proizvod da na trg: Sir se da na trg le v obliki kolobarja, ki tehta približno 2,8 kg.

Fizikalne/kemične zahteve:

Vsebnost suhe snovi: 52 %

— dovoljeno negativno odstopanje v vsebnosti suhe snovi: – 1;

— pozitivna odstopanja v vsebnosti suhe snovi niso pomanjkljivost.

Vsebnost maščobe v suhi snovi: 60 %

— dovoljen razpon vrednosti za vsebnost maščobe v suhi snovi: 60 % do < 65 %

Vsebnost soli: 2,5-6 %

Mikrobiološke lastnosti: Sir vsebuje gojeno žlahtno plesen Penicillium roqueforti PY ali PV, CB ali PR1 (do PR4). Razen tega v zvezi z mikrobiološkimi zahtevami sir izpolnjuje standardna merila za varnost živil in higieno postopka proizvodnje.

Pakiranje: Paket je čist in nepoškodovan, pokriva celotno površino in je natančno označen.

4.3 Geografsko območje: Geografsko območje je regija Južna Češka, katere meje določa zakon št. 36/1960 Coll. o ozemeljski delitvi države, kakor je bil nazadnje spremenjen.

4.4 Dokazilo o poreklu: Razen običajnih preskusov se vsako dobavljeno cisterno mleka pregleda, da se zagotovi, da ne vsebuje ostankov inhibitorjev. Posamezne serije so označene v celotnem postopku zorenja in pakiranja. Vsaka serija se v času postopka laboratorijsko pregleduje, začne se z mlekom in nadaljuje, dokler sir ni pripravljen za dostavo (tj. medoperativni nadzor s preverjanjem). O vseh opravljenih preskusih se ustrezno shranjujejo evidence.

Vodi se osrednji register dobaviteljev mleka in kupcev končnih proizvodov.

Vse surovine, ki se uvedejo v proizvodni postopek, morajo ustrezati specifikacijam zadevnega proizvajalca (dobavitelja); te specifikacije se posodabljajo. Dobavitelji surovin morajo proizvajalcu predložiti izjavo o odsotnosti gensko spremenjenih organizmov in izjavo o prisotnosti alergenov.

Uporabljeno pakiranje je primerno za stik z živilom.

Proizvodnjo modrega sira Jihočeská Zlatá Niva ureja sistem HACCP in je predmet nadzornega sistema, ki ga določajo Smernice za dobro higiensko in proizvodno prakso; o vseh opravljenih preskusih se hranijo evidence (laboratorijski dnevniki, tehnične evidence, elektronske evidence sistema LAB in evidence o preskusih).

Končni proizvod mora biti v skladu z ustreznimi higienskimi predpisi.

Vse dejavnosti proizvodnje in skladnost s specifikacijami so pod stalnim nadzorom nadzornega organa, za regijo Južna Češka je to Krajská veterinární správa (regionalna veterinarska uprava).

Razen drugih podatkov so na paketu označene tudi informacije o proizvajalcu, tj. naziv in naslov podjetja.

4.5 Metoda pridobivanja: Naprava za izdelavo sira se napolni v mlekarni z obdelanim mlekom z vsebnostjo maščobe 5,35 %, dodajo se splošno uporabljane kulture, ki zagotavljajo dobro zakisanost sira v celotnem postopku proizvodnje in zorenja. Gojena žlahtna plesen Penicillium roqueforti (glej oddelek 4.2), ki se uporablja že desetletja (zaloge kulture so na splošno na voljo za uporabo v živilski industriji), daje siru Jihočeská Zlatá Niva značilen okus. Potem, ko se doda sirilo in mleko zasiri, se nastala zrna sira oblikuje v kolobarje. Sirotka se osuši in na omejeni temperaturi se razvijejo kulture mikroflore. Sir se soli v dveh fazah: najprej v slanici, nato pa z drgnjenjem z grobo mleto soljo. V preteklosti je zorenje potekalo le v naravnih kleteh za zorenje, ki so bile izdolbene iz apnenčaste skale. Leta 2005 pa so bile zaradi povečanja proizvodnje tega modrega sira zgrajene kleti za zorenje s klimatskimi napravami, opremljene s sistemi za nadzor temperature in vlage. Sir v kleteh zori vsaj šest tednov. Površina zorjenega sira se opere ali postrga, nato se sir zapakira v aluminijasto folijo. Embalaža mora biti nepoškodovana, čista in ustrezno označena.

Glede na biotehnološko naravo proizvoda mora biti modri sir zapakiran neposredno v proizvodnem objektu. Prav tako je nujno, da se ohrani kakovost, higiena in čistoča proizvoda, prepreči zamenjava sira z drugimi siri iz različnih regij in se nenazadnje omogoči boljša sledljivost proizvoda.

4.6 Povezava: Modri sir se proizvaja v obratu Český Krumlov z uporabo enakih proizvodnih metod od leta 1951. Proizvodnja modrih sirov s 60 % vsebnostjo maščobe v suhi snovi se je začela v obratu Český Krumlov nekaj let pozneje kot proizvodnja modrih sirov s 50 % vsebnostjo maščobe. Sir se imenuje po travnikih in pašnikih narodnega parka Šumava, od koder prihajajo glavne sestavine. Obratu Český Krumlov dostavljajo kravje mleko iz Južne Češke, zlasti z obronkov parka Šumava. Mleko prihaja iz ene najmanj onesnaženih regij. Pašniki so v zaščitenih območjih Novohradské Hory, Blanský les in Šumava, edinstveno rastlinstvo območja pa ugodno vpliva na okus mleka.

Ti pašniki nudijo raznoliko rastlinstvo, značilno za to regijo. Različne vrste kratkopecljatih rastlin (narda, bilnica itd.) so poleg nekaterih značilnih redkih vrst posebnost tega območja. Posebna endemična rastlina je Phyteuma nigrum. Druge posebne vrste so Gentiana pannonica, Ligusticum mutellina, Arnica montana, Gentianella praecox subsp. Bohemica, nekatere vrste zemeljskih orhidej itd.

Za to raznoliko, razgibano zemljišče je značilno zelo čisto okolje, zlasti v regiji Český Krumlov in obronkih parka Šumava (leta 1990 je bil razglašen biosferni rezervat Unesco). Dokaz, da je Južna Češka zelo dragoceno naravno okolje, je razglasitev velikega števila uradno zavarovanih pokrajin, dve od njih pod okriljem Unesca.

Seveda so izkušnje lokalnega prebivalstva s proizvodnjo tega modrega sira, ki jih prenašajo iz roda v rod, močno vplivale na kakovost in lastnosti sira Jihočeská Zlatá Niva.

Modri sir Jihočeská Zlatá Niva na češkem trgu zelo cenijo javnost in strokovnjaki mlečne industrije. Vrsto let se sir Jihočeská Zlatá Niva uvršča med najboljše sire s plesnijo na nacionalnih razstavah sirov (na katerih sodi svet strokovnjakov):

2003 – 2. mesto;

2004 – 2. mesto;

2006 – 2. mesto;

2007 – 3. mesto.

Sir Jihočeská Zlatá Niva zelo cenijo tudi nestrokovnjaki.

Modri siri so (navadno) zelo priljubljeni med potrošniki. Proizvodnja in prodaja sira Jihočeská Zlatá Niva je manjša od prodaje sira Jihočeská Niva, vendar je od leta 2004 stabilna (glede na podatke proizvajalca):

2003 – prodano 126 680 kg;

2004 – prodano 115 703 kg;

2005 – prodano 117 314 kg;

2006 – prodano 112 400 kg.

4.7 Nadzorni organ:

Naziv: Krajská veterinární správa pro Jihočeský kraj Naslov: Inspektorát Český Krumlov Domoradice 126 CZ-381 25 Český Krumlov Tel.: (420) 380 711 333, (420) 380 711 941 Telefaks: (420) 380 711 759 E-naslov: nsp.cesky-krumlov.kvsc@svscr.cz

4.8 Označevanje: —

(1) UL L 93, 31.3.2006, str. 12.